**Nacionālā Veselības dienesta**

**Vakcinācijas projekta nodaļa**

17.05.2021.- 23.05.2021.

**Apstiprina papildu atvieglojumus vakcinētām personām**

18.maijā, Ministru kabineta sēdē apstiprināti grozījumi 2020.gada 9.jūnija noteikumos Nr.360 "Epidemioloģiskās drošības pasākumi Covid-19 infekcijas izplatības ierobežošanai", nosakot cilvēkiem, kuri vakcinējušies vai pārslimojuši Covid-19 noteikt papildu atvieglojumus. Grozījumi paredz, ka vakcinētas vai Covid-19 pārslimojušās personas varēs brīvāk pulcēties slēgtā un kontrolētā vidē. Nelietojot mutes un deguna aizsegus un neievērojot distancēšanās prasības, darba vietā vai vienā telpā varēs tikties ne vairāk kā 20 cilvēku. Šāda kārtība attieksies tikai uz pastāvīgiem kolektīviem, kas var uzrādīt vakcinācijas vai pārslimošanas apliecinājumus. Koplietošanas telpās arī turpmāk būs jālieto mutes un deguna aizsegus un jāievēro distancēšanās. Līdz 1. jūnijam slēgtos un kontrolētos ne vairāk kā 20 cilvēku lielos kolektīvos apliecināt vakcinācijas un Covid-19 pārslimošanas faktu varēs, uzrādot vakcinācijas kartīti, e-veselības izdruku vai izziņu no ģimenes ārsta vai vakcinācijas iestādes. No 1. jūnija apliecinājumu lietošanai Latvijā vakcinētie un Covid-19 pārslimojušie iedzīvotāji varēs iegūt tiešsaistē, bet no 15. jūnija šie apliecinājumi jau kļūs par daļu no ES digitālā zaļā sertifikāta.

**22. maijā Daugavpils Kultūras Pils vakcinācijas centrā un 21. un 22. maijā Rīgas Centrāltirgū vakcinēs ar Janssen vakcīnu**

22. maijā Daugavpils liela mēroga vakcinācijas centrā Kultūras Pilī (Smilšu ielā 92) un 21. un 22. maijā Rīgas Centrāltirgū būs iespējams saņemt ražotāja Johnson&Johnson Covid-19 vakcīnu Janssen. Šīs vakcīnas priekšrocība ir tā, ka nepieciešama tikai viena vakcīnas deva. Pieteikties vakcīnas saņemšanai var vietnē manavakcina.lv, pa tālruni 8989, bet seniori var ierasties uz vakcīnas saņemšanu bez iepriekšēja pieraksta no 9:00 – 10:00.